‘Geneser’ gevonnis wat verkragting opneemArgieffoto. ŉ Tradisionele geneser van KwaZulu-Natal is drie keer lewenslange tronkstraf opgelê nadat hy ŉ minderjarige meisie herhaaldelik verkrag en dit met sy selfoon opgeneem het. Sfiso Emmanuel Mngadi (40) is op 28 April in die Ulundi-streekhof in Port Elizabeth gevonnis. Volgens kol. Thembeka Mbele, polisiewoordvoerder, het die 15-jarige meisie se ouers haar in Desember 2018 na Mngadi vir behandeling geneem. Die slagoffer se ouers het haar by Mngadi gelos in die hoop dat hy haar sal genees. Sy is egter herhaaldelik verkrag terwyl Mngadi ŉ video-opname daarvan gemaak het. Die slagoffer se tannie het Mngadi verlede jaar self besoek en hom met die beeldmateriaal betrap. Hy was besig om na die video op sy selfoon te kyk. ŉ Saak van verkragting is by die Mahlabathini-polisiekantoor in KwaZulu-Natal aangemeld. Die dossier is later na die Ulundi-eenheid vir gesinsgeweld, kinderbeskerming en seksuele misdrywe oorgedra. Mngadi is kort daarna aangekeer.